চোকার্স তকমা কতটা ভাবাচ্ছে প্রোটিয়া অধিনায়ককে?

চেন্নাই: গত শতাব্দীর নয়ের দশক থেকেই বিশ্বকাপে অন্যতম ফেভারিট দল দক্ষিণ আফ্রিকা (South Africa)। প্রত্যেকবার দারুণ আশা জাগিয়েও শেষ পর্যন্ত খালি হাতে ফেরে। সেই কারণে প্রোটিয়াদের গায়ে ‘চোকার্স’ (Chokers) তকমা লেগে গিয়েছে। এই বিশ্বকাপে গল্পটা একটু অন্যরকম। টেম্বা বাভুমার (Temba Bavuma) দলকে শুরুতে কেউ ফেভারিট ভাবেনি। কিন্তু পাঁচ ম্যাচের চারটেতে জিতে এখন কাপ জয়ের অন্যতম দাবিদার তারা। সেমিফাইনাল যাওয়া প্রায় নিশ্চিত। এখানেই ফের চোকার্স প্রসঙ্গ উঠে আসছে। আবার কি মোক্ষম সময়ে ব্যর্থ হবে প্রোটিয়ারা?

এই নিয়ে মুখ খুললেন অধিনায়ক বাভুমা। তিনি জানান, চোকার্স তকমা তাদের বাড়তি মোটিভেশন দিচ্ছে না। বাভুমা বলেন, “চোকার্স তকমা নিয়ে নয়, আমরা ভেবেছি প্রত্যেক সিচুয়েশনকে আমরা কেমনভাবে সামলাব তা নিয়ে। আমরা জানি, টুর্নামেন্ট যত এগোবে, যত আমরা ভালো খেলতে থাকব, ওই ব্যাপারটা চলে আসবে।”

আরও পড়ুন: ইডেনে কেমন পিচে খেলবেন রোহিত শর্মারা, জেনে নিন

নেদারল্যান্ডসের (Netherlands) কাছে অঘটনের হার হয়েছিল। বাকি চারটে ম্যাচে একপেশে জয় এসেছে দক্ষিণ আফ্রিকার। শ্রীলঙ্কার বিরুদ্ধে ৪২৮, ইংল্যান্ডের বিরুদ্ধে ৩৯৯ এবং বাংলাদেশের বিরুদ্ধে ৩৮২ করে তারা। কুইন্টন ডি কক (Quinton de Kock) তিনটি শতরান করেছেন। ভালো ফর্মে আছেন এডেন মার্করাম (Aiden Markram), হেনরিখ ক্লাসেন (Heinrich Klaasen) এবং ডেভিড মিলার (David Miller)। দুরন্ত ব্যাটিংয়ের সঙ্গে বোলিং বিভাগও যথেষ্ট শক্তিশালী। কাগিসো রাবাডা (Kagiso Rabada), মার্কো জানসেন, কেশব মহারাজ আছেন। এই দলও কি ফের চোকার্স তকমা নিয়ে দেশে ফিরবে? সেটা সময়ই বলবে।

আজ, শুক্রবার চেন্নাইয়ের চিদম্বরম স্টেডিয়ামে পাকিস্তানের (Pakistan) বিরুদ্ধে খেলতে নামছে দক্ষিণ আফ্রিকা। আজ জিতলে সেমিফাইনাল মোটামুটি নিশ্চিত হয়ে যাওয়ার কথা। অন্যদিকে পাকিস্তান জিতলে কোনওক্রমে আশা জিইয়ে রাখবে। আর হারলে বাবর আজমদের (Babar Azam) বিশ্বকাপ স্বপ্ন এবারের মতো জলাঞ্জলি দিতে হবে।